?Wanem Tingting Blong Yu Long Baebol?
?Yu ting se . . .
hem i wan buk blong ol waetman?
hem i wan buk blong ol kastom stori?
hem i Tok blong God?
SAMTING WE BAEBOL I TALEM
“Olgeta tok blong Baebol oli kamaot long God.”—2 Timoti 3:16, Baebol long Bislama.
?SAVE YA I GIVHAN LONG YU OLSEM WANEM?
Hem i givhan long yu blong yu kasem ansa blong ol impoten kwestin.—Ol Proveb 2:1-5.
Hem i givhan long yu blong yu letem Baebol i lidim yu evri dei.—Ol Sam 119:105.
Hem i givhan long yu blong yu putum tingting blong yu long wan gudfala fiuja.—Rom 15:4.
?YUMI SAVE BILIF LONG SAMTING WE BAEBOL I TALEM?
Yes, from ol risen ya:
Ol tok blong hem oli joen gud. I gat 40 man we oli bin raetem Baebol, mo i tekem 1,600 yia blong oli raetem ful Baebol. Plante long ol man ya, oli laef long ol defdefren taem. Nating se i olsem, olgeta tok blong Baebol oli joen gud, mo oli tokbaot wan samting nomo.
Hem i tok tru long saed blong histri. Taem ol man oli raetemdaon histri blong wan man, oltaem oli tokbaot ol gudfala samting nomo we man ya i mekem. Be Baebol i defren. Ol man ya we oli raetem Baebol, oli raetemdaon evri samting we oli mekem, nating se i gud no i nogud. Mo oli raetemdaon mastik blong ol manples blong olgeta tu.—2 Kronikel 36:15, 16; Ol Sam 51:1-4.
Oltaem ol profet tok blong hem oli stap kamtru. Baebol i talemaot 200 yia bifo, se taon ya Babilon bambae i lus. (Aesea 13:17-22) Be hem i no talem nomo se taon ya bambae i lus. Hem i talem nem blong man ya tu we bambae i winim Babilon.—Aesea 45:1-3.
I gat sam narafala profet tok tu we taem Baebol i tokbaot, hem i talemaot evri smosmol samting we bambae oli hapen. Be evri smosmol samting ya oli kamtru evriwan. Olgeta samting ya oli pruvum klia se Baebol i Tok blong God.—2 Pita 1:21.
YU TRAEM TINGBAOT
?Ol tok blong Baebol oli save mekem laef blong yu i kamgud moa olsem wanem?
Yu save faenem ansa blong kwestin ya long AESEA 48:17, 18 mo 2 TIMOTI 3:16, 17.
tpi_Latn kac_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn